As hierdie vermeende stropers eers aangekeer en in die stelsel opgeneem is, het ek gesien hoe ons staatsaanklaers tree vir tree moes byhou by verdedigingspanne met diep sakke in lang uitgerekte borgtogaansoeke en die uitstel van hofverskynings. Duisende kilometer oor die oseaan het ek selfs die gebruikers van renosterhoring in hul sitkamers ontmoet en ondergronds in die agterstrate van Asië se stede verdwyn om die eindproduk te sien wat soveel hartseer en geweld saai. Dit klink en voel vir my beslis soos ’n oorlog.
As ek aan die Irak-oorlog ŉ dekade gelede dink, onthou ek die deurbraak wat gemaak is in die media se dekking daarvan en die term “embedded journalism” wat geskep is. Oorlogverslaggewers is ongekende toegang gegee tot die voorste linies omdat die insameling van inligting verander het. Ons lewe vandag in ŉ wêreld wat gedryf word deur ŉ honger vir nimmereindigende inligting. Die verslae van die Tweede Wêreldoorlog wat etlike weke en selfs net 24 uur later vertoon is, is nie meer relevant in ’n era van regstreekse televisie wat gestook word deur sosiale media en “burger-joernaliste” nie – diegene wat in die voorste sitplekke sit waar die jongste nuus plaasvind, gewapen met slimfone wat aan die internet gekoppel is.
Dit verbaas my telkens dat hierdie eenvoudige, logge diere vasgevang is in so ŉ web van kompleksiteit. Die wêreld van renosterstropery het soveel lae, dit is so kompleks en ten spyte van al die tyd wat ek al daarin bestee het, bly dit ŉ stryd as rolprentmaker om dit alles uit te lê vir die Suid-Afrikaanse publiek.
Bonné de Bod is ‘n bekroonde natuurlewe televisie-aanbieder en rolprentmaker met ‘n ongekende passie vir renosters. Sy is op die oomblik saam met bekroonde natuurlewe rolprentmaker Susan Scott besig met die verfilming van Stroop, ŉ dokumentêre rolprent oor die renosterstropingskrisis. Dié baanbreker-rolprent wat later in 2016 uitgereik word, sal na verwagting die kompleksiteit van die renosterkrisis vir gehore in Suid-Afrika en die res van die wêreld uiteensit.